PATVIRTINTA

 Panevėžio rajono savivaldybės administracijos

 direktoriaus 2022 m. spalio 27 d. įsakymu Nr. A-751

**PANEVĖŽIO RAJONO SAVIVALDYBĖS 2022–2025 METŲ KORUPCIJOS PREVENCIJOS VEIKSMŲ PLANAS**

**I SKYRIUS**

**BENDROSIOS NUOSTATOS**

1. Panevėžio rajono savivaldybės 2022–2025 metų korupcijos prevencijos veiksmų planas (toliau – Planas) parengtas vadovaujantis Lietuvos Respublikos korupcijos prevencijos įstatymu, 2022–2033 metų nacionaline darbotvarke korupcijos prevencijos klausimais, patvirtinta Lietuvos Respublikos Seimo 2022 m. birželio 28 d. nutarimu Nr. XIV-1178 „Dėl 2022–2033 metų nacionalinės darbotvarkės korupcijos prevencijos klausimais patvirtinimo“, Korupcijos prevencijos veiksmų planų, jų projektų ir planų įgyvendinimo vertinimo tvarkos aprašu, patvirtintu Lietuvos Respublikos specialiųjų tyrimų tarnybos direktoriaus 2021 m. gruodžio 28 d. įsakymu Nr. 2-283 „Dėl Korupcijos prevencijos veiksmų planų, jų projektų ir planų įgyvendinimo vertinimo tvarkos aprašo patvirtinimo“, ir kitais teisės aktais, reglamentuojančiais korupcijos prevencijos veiklą.

2. Plano paskirtis – nustatyti pagrindinius Panevėžio rajono savivaldybės tikslus ir uždavinius, korupcijos rizikos mažinimo priemones, subjektus, jų teises ir pareigas, kuriant korupcijai atsparią aplinką Panevėžio rajono savivaldybėje (toliau – Savivaldybė) ir jos įstaigose, sistemiškai ir koordinuotai šalinant korupcijos rizikos veiksnius, mažinant korupcijos riziką, taikant numatytas korupcijai atsparios aplinkos kūrimo priemones, didinant antikorupcinį sąmoningumą bei užtikrinant Savivaldybės 2019–2021 metų korupcijos prevencijos programos tęstinumą.

3. Plane vartojamos sąvokos atitinka Lietuvos Respublikos korupcijos prevencijos įstatyme ir kituose teisės aktuose apibrėžtas sąvokas.

4. Planas rengiamas 3 metų laikotarpiui.

5. Savivaldybės 2022–2025 metų korupcijos rizikos mažinimo priemonės (toliau – Priemonės) yra neatskiriama Plano dalis, užtikrinanti Plano įgyvendinimą.

**II SKYRIUS**

**KORUPCIJOS RIZIKOS VEIKSNIŲ ANALIZĖ**

6. Darbuotojų tolerancijos korupcijai nustatymas Savivaldybės administracijoje, Savivaldybės įstaigose buvo atliekamas 2019 ir 2020 m. vykdant apklausas. Tyrimo rezultatai parodė, kad 2019 ir 2020 m. darbuotojų korupcijos toleravimo lygis buvo gana žemas, o korupcinio pobūdžio veikų pasireiškimo tikimybė Savivaldybės administracijoje – minimali. Tikslinga nustatyti antikorupcinės veiklos efektyvumą, reguliariai vertinant valstybės tarnautojų ir darbuotojų, dirbančių pagal darbo sutartis, tolerancijos korupcijai lygį.

7. Visuomenės nuomonės apklausa antikorupcinėmis temomis Savivaldybės interneto svetainėje vykdyta 2019–2021 m. Rezultatai parodė, kad didžioji dalis gyventojų, dalyvavusių anoniminėje apklausoje tiek 2020 m., tiek 2021 m., netoleravo korupcijos ir buvo patenkinti darbuotojų, su kuriais teko bendrauti, elgesiu, taip pat didžiajai daliai gyventojų asmeniškai neteko susidurti su korupcija. Anoniminės apklausos būdu gauta informacija padėtų įvertinti visuomenės požiūrį į Savivaldybę, jos įstaigas, pasitikėjimą jomis, nustatyti pagrindines problemas.

 8. Visuomenės nepasitikėjimas šalies mastu Savivaldybės institucijomis, įstaigomis ir įmonėmis vis dar išlieka gana aukštas. Lietuvos Respublikos specialiųjų tyrimų tarnybos užsakymu šalies mastu 2021 m. atlikto tyrimo „Lietuvos korupcijos žemėlapis 2021“ duomenimis, gyventojų nuomone, labiausiai korumpuotos institucijos Lietuvoje yra: gydymo įstaigos / sveikatos apsauga – 49 proc., teismai – 38 proc., Seimas – 31 proc., savivaldybės – 23 proc., partijos –17 proc. Gyventojai atsakyme nurodė, kad savivaldybės yra iš dalies arba labai korumpuotos, nurodė tokį korupcijos paplitimą savivaldybių institucijose: 1. Viešųjų pirkimų skyriai / komisijos; 2. Statybos skyriai; 3. Architektūros ir urbanistikos skyriai / Teritorijų planavimo skyriai; 4. Žemės duomenų skyriai; 5. Merai; 6. Savivaldybės įmonės; 7. Savivaldybių tarybos; 8. Savivaldybių administracijos; 9. Seniūnijos; 10. Socialinės paramos skyriai; 11. Švietimo skyriai; 12. Vaiko teisių apsaugo skyriai. Tyrimo duomenimis, apie korupciją praneštų tik 1 gyventojas iš 5. Jaučiamas visuomenės požiūrio į korupciją neapibrėžtumas ir prieštaringumas, pasyvumas antikorupcinėje veikloje.

 9. Visuomenės nepasitikėjimui Savivaldybe ir jos įstaigomis mažinti reikia didinti viešumą ir skaidrumą, teikiant viešąsias ir administracines paslaugas ir priimant sprendimus, didinant veiklos procedūrų skaidrumą ir aiškumą, viešinant korupcijai atsparios aplinkos priemones. Kuo daugiau informacijos būtų prieinama visuomenei, tuo labiau didėtų Savivaldybės veiklos skaidrumas.

 10. Savivaldybės interneto svetainės skiltyje „Korupcijos prevencija“ visuomenės nariams sudaryta galimybė elektroninėmis priemonėmis pranešti apie galimus korupcinius pažeidimus. Pranešimą gauna Antikorupcijos komisijos pirmininkas. Asmenims, dirbantiems Savivaldybėje, yra sudaryta galimybė pranešti apie jų pastebėtas korupcijos apraiškas, neteisėtą ar neskaidrią savo kolegų veiklą, spaudimą tiesioginiam vadovui ar Savivaldybės administracijos direktoriui arba pateikti informaciją vidiniu pranešimų kanalu (praneseju.apsauga@panrs.lt), vadovaujantis Informacijos apie pažeidimus Panevėžio rajono savivaldybės administracijoje teikimo tvarkos aprašu, patvirtintu Savivaldybės administracijos direktoriaus 2019 m. rugpjūčio 21 d. įsakymu
Nr. A-346 „Dėl Informacijos apie pažeidimus Panevėžio rajono savivaldybės administracijoje teikimo tvarkos aprašo patvirtinimo“ ir vėlesniu pakeitimu.

 11. Vienas pagrindinių Lietuvos Respublikos korupcijos prevencijos įstatymo, 2022–2033 metų nacionalinės darbotvarkės korupcijos prevencijos klausimais tikslų yra antikorupcinis švietimas. Skatinant ir didinant darbuotojų sąmoningumą rekomenduojama kasmet asmenims, dirbantiems Savivaldybėje, organizuoti mokymus, sudarant sąlygas dalyvauti kompetentingų institucijų rengiamuose metodiniuose seminaruose, paskaitose, diskusijose, susijusiuose su korupcijai atsparios aplinkos kūrimu, dalyvaujant tiek tiesiogiai, tiek nuotoliniu būdu. Dažniau viešinama informacija ir raginimas, kaip pranešti apie korupcinio pobūdžio veiklas, skatintų visuomenės narius, Savivaldybės, jos įstaigų, darbuotojus netoleruoti galimų korupcinio pobūdžio teisės pažeidimų ir prisidėtų prie korupcijos prevencijos.

 12. Turi būti tęsiamas mokinių, jaunimo antikorupcinio požiūrio ugdymas Savivaldybės švietimo įstaigose. Atnaujinamos antikorupcinio švietimo programos bendrojo ugdymo mokyklose į mokomuosius dalykus įtraukiant antikorupcinę tematiką. Antikorupciniam jaunimo ugdymui pasitelkti ir kitas sąmoningumą skatinančias priemones, skatinti inovatyvias jų taikymo (diegimo) formas pateikiant jaunimui patraukliais metodais.

13. Dėl paskelbtos ekstremaliosios situacijos ir karantino Lietuvos Respublikos teritorijoje 2020–2021 m. pagal Savivaldybės 2019–2021 metų korupcijos prevencijos programoje numatytą priemonę nebuvo organizuojami asmenų, atsakingų už korupcijos prevenciją, kvalifikacijos tobulinimo mokymai, savivaldybių įstaigų asmenys, atsakingi už korupcijos prevenciją, nebuvo supažindinti su antikorupcinės aplinkos kūrimu ir korupcijos prevencijos priemonių įgyvendinimu įstaigose. Tik maža dalis darbuotojų dalyvavo nemokamuose nuotoliniuose STT metodinės pagalbos renginiuose, paskaitose ir Lietuvos Respublikos Seimo Antikorupcijos komisijos mokymuose.

14. Savivaldybės 2019–2021 metų korupcijos prevencijos programos įgyvendinimo priemonių plane buvo numatyta atlikti korupcijos rizikos valdymo vertinimus Savivaldybės įstaigose (ne mažiau kaip vienas patikrinimas per metus). Centralizuoto vidaus audito skyriuje dirbo tik vienas valstybės tarnautojas, vyko darbuotojų kaita, todėl dėl laiko stokos 2019–2021 m. nebuvo atliktas nė vienas planuotas korupcijos rizikos valdymo vertinimas Savivaldybės įstaigose. Užtikrinant Savivaldybės 2019–2021 metų korupcijos prevencijos programos tęstinumą minėtas neįgyvendintas priemones tikslinga įrašyti į Savivaldybės 2022–2025 metų korupcijos rizikos mažinimo priemones.

15. Savivaldybės korupcijos programos priemonių įgyvendinimui Savivaldybės biudžete finansavimas nenumatytas.

16. Diegiant antikorupcinio elgesio standartus 2020–2022 m. parengti dokumentai:

16.1. Panevėžio rajono savivaldybės administracijos etikos kodeksas, patvirtintas Savivaldybės administracijos direktoriaus 2020 m. liepos 8 d. įsakymu Nr. A-380 „Dėl Panevėžio rajono savivaldybės administracijos etikos kodekso patvirtinimo“;

16.2. Veiksmų Panevėžio rajono savivaldybės administracijoje gavus neteisėtą atlygį tvarkos aprašas, patvirtintas Savivaldybės administracijos direktoriaus 2020 m. rugpjūčio 7 d. įsakymu Nr. A-438 „Dėl Veiksmų Panevėžio rajono savivaldybės administracijoje gavus neteisėtą atlygį tvarkos aprašo patvirtinimo“;

16.3. Dovanų, gautų pagal tarptautinį protokolą ar tradicijas, bei reprezentacijai skirtų dovanų perdavimo, vertinimo, registravimo, saugojimo ir eksponavimo tvarkos aprašas, patvirtintas Savivaldybės administracijos direktoriaus 2020 m. rugpjūčio 7 d. įsakymu Nr. A-439 „Dėl Dovanų, gautų pagal tarptautinį protokolą ar tradicijas, bei reprezentacijai skirtų dovanų perdavimo, vertinimo, registravimo, saugojimo ir eksponavimo tvarkos aprašo patvirtinimo“;

16.4. Pareigų, kurias einantys asmenys privalo deklaruoti privačius interesus, ir Funkcijų, kurias vykdantys Savivaldybės administracijos struktūrinių teritorinių padalinių (seniūnijų) darbuotojai privalo deklaruoti privačius interesus, sąrašai, patvirtinti Savivaldybės administracijos direktoriaus 2020 m. rugsėjo 28 d. įsakymu Nr. A-524 „Dėl Savivaldybės administracijos pareigų, kurias einantys asmenys privalo deklaruoti privačius interesus, sąrašo patvirtinimo“;

16.5. Panevėžio rajono savivaldybės administracijos valstybės tarnautojų ir darbuotojų, dirbančių pagal darbo sutartis, antikorupcinio elgesio taisyklės, patvirtintos Savivaldybės administracijos direktoriaus 2022 m. sausio 24 d. įsakymu Nr. A-41 „Dėl Panevėžio rajono savivaldybės administracijos valstybės tarnautojų ir darbuotojų, dirbančių pagal darbo sutartis, antikorupcinio elgesio taisyklių patvirtinimo“;

16.6. Panevėžio rajono savivaldybės administracijos darbuotojų atžvilgiu vykdytos lobistinės veiklos deklaravimo tvarkos aprašas, patvirtintas Savivaldybės administracijos direktoriaus 2022 m. rugsėjo 26 d. įsakymu Nr. A-652 „Dėl Panevėžio rajono savivaldybės administracijos darbuotojų atžvilgiu vykdytos lobistinės veiklos deklaravimo tvarkos parašo patvirtinimo“.

17. Savivaldybės įstaigų veiklos skaidrumui, viešumui ir kontrolei dėl korupcijos prevencijos skiriamas per mažas dėmesys. Ne visose Savivaldybės įstaigose yra parengti ir paviešinti antikorupcinio elgesio standartai / etikos kodeksai ir kiti korupcijos prevencijos valdymo dokumentai. Užtikrinus antikorupcinio elgesio standartų ir korupcijos prevencijos valdymo dokumentų parengimą, darbuotojų informavimą ir supažindinimą, padidėtų darbuotojų sąmoningumas.

18. 2019 m. atliktas korupcijos pasireiškimo tikimybės nustatymas teritorijų planavimo, Savivaldybės bendrojo plano ar Savivaldybės dalių bendrųjų planų ir detaliųjų planų sprendinių įgyvendinimo bei žemės paskirties ir (ar) naudojimo būdo keitimo srityse. 2021 m. atliktas korupcijos pasireiškimo tikimybės nustatymas dėl korupcijos pasireiškimo tikimybės seniūnų teikiamų notarinių paslaugų srityje. Parengtos išvados pristatytos ir aptartos Antikorupcijos komisijos posėdžiuose, paviešintos Savivaldybės svetainėje.

19. Siekiant antikorupciniu požiūriu įvertinti vykdomą Savivaldybės administracijos veiklą tikslinga atlikti korupcijos pasireiškimo tikimybės nustatymą pasirinktose veiklos srityse. Sudaryti veiklos sričių sąrašą, skirtą sisteminti informaciją apie korupcijos pasireiškimo tikimybės jame nustatymą. Atliekant korupcijos pasireiškimo tikimybės nustatymą pasirinktoje veiklos srityje, nustatyti rizikas, galinčias joje pasireikšti ir sudaryti prielaidų darbuotojams ar kitiems asmenims padaryti korupcinio pobūdžio teisės pažeidimus, apskaičiuoti nustatytų korupcijos rizikų lygį, nustatyti korupcijos rizikos veiksnius, sudarančius prielaidų korupcijos rizikoms kilti, nustatyti korupcijos rizikų mažinimo ir (ar) jų veiksnių šalinimo priemones. Atsižvelgiant į pasikeitusius teisės aktus atnaujinti Korupcijos pasireiškimo tikimybės nustatymo aprašą, patvirtintą Savivaldybės administracijos direktoriaus 2020 m. vasario 20 d. įsakymu Nr. A-117 „Dėl Korupcijos pasireiškimo tikimybės nustatymo aprašo patvirtinimo“.

20. Viešieji pirkimai – viena pažeidžiamiausių sričių korupcijos atžvilgiu. Įgyvendinama Savivaldybės 2019–2021 metų korupcijos prevencijos programos įgyvendinimo priemonių plane numatyta priemonė, kad pirkimo procedūrose dalyvautų ar su pirkimu susijusius sprendimus priimtų darbuotojai, prieš tai pasirašę konfidencialumo pasižadėjimą, nešališkumo deklaraciją ir deklaravę privačius interesus. Kontroliuojamas tinkamas ir savalaikis Savivaldybės administracijos darbuotojų deklaracijų pildymas: darbuotojams siunčiami priminimai apie pareigą deklaruoti privačius interesus, prevenciškai tikrinami deklaracijų duomenys. Priemonė veiksminga, todėl tikslinga ją įtraukti į 2022–2025 m. Plano priemones. Nuo 2023 m. sausio 1 d. įsigalioja Lietuvos Respublikos viešųjų pirkimų įstatymo pakeitimai, pagal kuriuos Savivaldybė turi užtikrinti, kad jos kontroliuojamų organizacijų pirkimai, kurių sutarties vertė viršija 15 000 Eur be PVM, būtų atliekami per centrinę perkančiąją organizaciją. Užtikrinant Lietuvos Respublikos viešųjų pirkimų įstatymo pakeitimų įgyvendinimą, viešųjų pirkimų skaidrumą ir viešumą bei stiprinant korupcijos prevencijos vykdymą tikslinga numatyti Priemones pasirengimui teikti Savivaldybės įstaigoms reikalingų prekių, paslaugų ir darbų viešųjų pirkimų paslaugas per centinę perkančiąją organizaciją.

21. Užtikrinant viešųjų ir privačių interesų konfliktų rizikos valdymą Savivaldybės administracijoje, darbuotojai, susidūrę su viešųjų ir privačių interesų konflikto situacija (tikėtinu ar realiu konfliktu), raginami nedelsiant nusišalinti nuo bet kokio sprendimo priėmimo ir jokia forma toliau nedalyvauti vykdant tarnybinį pavedimą, paaiškinti interesų konflikto aplinkybes surašant tarnybinį pranešimą (Panevėžio rajono savivaldybės administracijos valstybės tarnautojų ir darbuotojų, dirbančių pagal darbo sutartis, antikorupcinio elgesio taisyklės, patvirtintos Savivaldybės administracijos direktoriaus 2022 m. sausio 24 d. įsakymu Nr. A-41 „Dėl Panevėžio rajono savivaldybės administracijos valstybės tarnautojų ir darbuotojų, dirbančių pagal darbo sutartis, antikorupcinio elgesio taisyklių patvirtinimo“.) Sudarytos sąlygos Savivaldybės administracijos skyrių vedėjams ir seniūnams, vizuojant užduotis ir pavedimus, bet kada peržiūrėti pavaldžių darbuotojų privačių interesų deklaracijose pateiktą informaciją. Skatinant visuomenės pasitikėjimą, tikslinga skelbti informaciją apie Savivaldybėje dirbančių asmenų ir įstaigų vadovų nusišalinimus.

22. Didinant visuomenės pasitikėjimą Savivaldybės tarybos nariais Savivaldybės interneto svetainės skiltyje „Etikos komisija“ viešinamos Savivaldybės tarybos narių, pareiškusių apie nusišalinimą nuo interesų konfliktą keliančių klausimų svarstymo, atvejų suvestinės. Atskirai pateikiama informacija apie Savivaldybės mero ar Savivaldybės tarybos narių pareikštų nusišalinimų nepriėmimą, kuri perduodama ir Lietuvos Respublikos vyriausiajai tarnybinės etikos komisijai teisės aktuose nustatyta tvarka.

23. Korupcijos pasireiškimo tikimybės mažinimas vertinant asmens patikimumą (informacijos apie asmenį surinkimas, reputacijos ir lojalumo vertinimas) veiksmingai vyksta pagal numatytą priemonę Savivaldybės 2019–2021 metų korupcijos prevencijos programos įgyvendinimo priemonių plane. Parengti ir viešai paskelbti pareigybių sąrašai: Savivaldybės mero 2021 m. gruodžio 7 d. potvarkis Nr. M-38 „Dėl Panevėžio rajono savivaldybės viešojo sektoriaus pareigybių, dėl kurių teikiamas prašymas Specialiųjų tyrimų tarnybai pateikti informaciją, sąrašo patvirtinimo“ ir Savivaldybės administracijos direktoriaus 2021 m. gruodžio 3 d. įsakymu Nr. A-782 „Dėl Panevėžio rajono savivaldybės administracijos pareigybių, dėl kurių teikiamas prašymas Specialiųjų tyrimų tarnybai pateikti informaciją, sąrašo patvirtinimo“. Visais atvejais kreiptasi į Specialiųjų tyrimų tarnybą ir tik gavus informaciją spręstas priėmimo į pareigas klausimas. Priimti tik nepriekaištingą reputaciją turintys asmenys. Informacija apie kreipimąsi į STT tarnybą viešinama kas pusmetį. Priemonė veiksminga, mažinant korupcijos pasireiškimo tikimybę.

24. Įgyvendinta Lietuvos Respublikos korupcijos prevencijos įstatymo nuostata – 2022 m. birželio 29 d. Savivaldybės administracijos direktoriaus įsakymu Nr. P-117 „Dėl pavedimo Linai Karpavičienei atlikti papildomas funkcijas“ paskirtas už korupcijai atsparios aplinkos kūrimą atsakingas asmuo. Paskirtam valstybės tarnautojui pavestos atlikti korupcijai atsparios aplinkos kūrimo funkcijos yra pagrindinės. Pagal parengtą ir Savivaldybės administracijos direktoriaus 2022 m. birželio 29 d. įsakymu Nr. A-441 patvirtintą pareigybės aprašymą valstybės tarnautojas vykdo už korupcijai atsparios aplinkos kūrimą atsakingo asmens funkcijas, patvirtintas Lietuvos Respublikos Vyriausybės 2021 m. gruodžio 29 d. nutarimu Nr. 1155 ir vykdydamas korupcijos prevencijos funkcijas yra tiesiogiai pavaldus Savivaldybės administracijos direktoriui. Kontaktiniai duomenys paskelbti Savivaldybės interneto svetainės skiltyje „Korupcijos prevencija“. Užtikrinant minėtą nuostatos įgyvendinimą visose Savivaldybės įstaigose yra paskirti asmenys, atsakingi už korupcijai atsparios aplinkos kūrimą.

25. Savivaldybės interneto svetainės [www.panrs.lt](http://www.panrs.lt) skiltyje „Korupcijos prevencija“ paskelbta Antikorupcijos komisijos sudėtis ir jos veikla, nuoroda pranešti apie korupciją, asmens, atsakingo už korupcijai atsparios aplinkos kūrimą, kontaktiniai duomenys, viešinama apibendrinta informacija dėl kreipimosi į Specialiųjų tyrimų tarnybą dėl asmenų, siekiančių užimti pareigas, patikimumo, korupcijos pasireiškimo tikimybės nustatymo išvados, korupcijos prevencijos programos, teisės aktų projektų antikorupcinio vertinimo pažymos, taip pat vidiniai teisės aktai korupcijos prevencijos tema ir kita aktuali informacija.

**III SKYRIUS**

**PLANO TIKSLAS, UŽDAVINIAI IR VERTINIMO KRITERIJAI**

26.Plano tikslai, uždaviniai ir vertinimo kriterijai parengti vadovaujantis Plano II skyriuje įvertintomis korupcijos rizikos veiksnių analizės išvadomis. Plane numatomi tikslai ir uždaviniai, skirti korupcinių rizikų mažinimui.

27. Pirmasis Plano tikslas – Sistemiškai šalinti korupcijos rizikos veiksnius, mažinti korupcijos riziką, tobulinti teisinę aplinką, plėtoti antikorupcines kompetencijas.

28. Uždaviniai pirmajam Plano tikslui pasiekti:

28.1. nustatyti veiklos sritis, kuriose egzistuoja korupcijos pasireiškimo tikimybė, atlikus vertinimus nustatytiems rizikos veiksniams šalinti parengti korupcijos rizikos valdymo priemones;

28.2. vykdyti teisės aktų ar jų projektų antikorupcinį vertinimą;

28.3. paviešinti informaciją apie asmenis, atsakingus už korupcijai atsparios aplinkos kūrimą, Savivaldybės įstaigose;

28.4. skatinti, koordinuoti ir kontroliuoti korupcijai atsparios aplinkos kūrimo priemonių įgyvendinimą Savivaldybės įstaigose;

28.5. tobulinti Savivaldybės tarybos narių, asmenų, atsakingų už korupcijai atsparios aplinkos kūrimą, valstybės tarnautojų ir darbuotojų, dirbančių pagal darbo sutartis, antikorupcines kompetencijas;

28.6. užtikrinti veiksmingą numatytų korupcijos prevencijos veiksmų plano priemonių įgyvendinimą.

29. Antrasis plano tikslas – Didinti sprendimų ir procedūrų skaidrumą, viešumą, pasitikėjimą Savivaldybe ir jos įstaigomis.

30. Uždaviniai antrajam Plano tikslui pasiekti:

30.1. užtikrinti lobistinės veiklos skaidrumą;

30.2. veiksmingiau valdyti interesų konfliktų situacijas ir su tuo susijusias rizikas;

30.3. didinti informacijos skaidrumą ir visuomenės informavimą;

30.4. stiprinti viešųjų ir privačių interesų deklaravimo kontrolę ir stebėseną;

30.5. užtikrinti viešųjų pirkimų skaidrumą, viešumą;

30.6. užtikrinti personalo patikimumą.

31. Trečiasis Plano tikslas – Kurti korupcijai atsparią aplinką, didinti antikorupcinį sąmoningumą, skatinti nepakantumą korupcijos apraiškoms, formuoti antikorupcinę politiką.

32. Uždaviniai trečiajam Plano tikslui pasiekti:

32.1. nustatyti antikorupcinės veiklos efektyvumą, vertinant valstybės tarnautojų, darbuotojų tolerancijos korupcijai lygį, taikomų korupcijos prevencijos priemonių vykdymo kontrolę ir poreikį bei vertinant visuomenės požiūrį į Savivaldybę ir jos įstaigas;

32.2. plėtoti antikorupcinį švietimą ir informavimą;

32.3. padėti formuotis darbuotojų dorovinėms vertybėms apibrėžiant antikorupcinio elgesio standartus.

33. Plano tikslų įgyvendinimas vertinamas pagal Priemonėse nustatytus korupcijos mažinimo priemonių įgyvendinimo vertinimo kriterijus.

**IV SKYRIUS**

**PLANO ĮGYVENDINIMAS IR KONTROLĖ**

34. Plano uždaviniams įgyvendinti nustatomos korupcijos rizikos mažinimo priemonės (priedas), jų vykdymo tikslai, uždaviniai, už priemonių įgyvendinimą atsakingi vykdytojai, įgyvendinimo terminai ir įgyvendinimo vertinimo kriterijai.

35. Plano įgyvendinimą koordinuoja ir kontroliuoja Savivaldybės administracijos direktorius.

36. Planą rengia, teikia jį tvirtinti Savivaldybės administracijos direktoriui, atlieka šio Plano įgyvendinimo stebėseną asmuo, atsakingas už korupcijai atsparios aplinkos kūrimą.

37. Plano projektas iki jo priėmimo derinamas su Plano korupcijos rizikos mažinimo priemonių vykdytojais, Panevėžio rajono savivaldybės tarybos antikorupcijos komisija (toliau – Antikorupcijos komisija).

38. Už Plano vykdymą atsakingi Priemonėse nurodyti vykdytojai.

39. Priemonių vykdytojai du kartus per metus asmeniui, atsakingam už korupcijai atsparios aplinkos kūrimą, pateikia informaciją apie praėjusio pusmečio Priemonių įgyvendinimo eigą, jų veiksmingumą, problemas, susijusias su Priemonių vykdymu, pasiektus rezultatus, teikia motyvuotus pasiūlymus dėl įgyvendinamų Priemonių koregavimo ar pakeitimo efektyvesnėmis, detalizuodami jų tikslus, vykdymo procesą ir vertinimo kriterijus.

40. Asmuo, atsakingas už korupcijai atsparios aplinkos kūrimą, teikia Savivaldybės administracijos direktoriui ir Antikorupcijos komisijai apibendrintą iš vykdytojų gautą informaciją apie Plano ir Priemonių įgyvendinimą, pasiektus rezultatus, tai pagrindžiančius dokumentus ir informaciją apie Plano įgyvendinimo metu nustatytas problemas, dėl kurių gali būti nepasiekti tam tikri Plano tikslai, uždaviniai arba laiku neįvykdytos Priemonės, teikia siūlymus.

41. Asmuo, atsakingas už korupcijai atsparios aplinkos kūrimą, ne vėliau kaip iki einamųjų metų kovo 1 d. parengia Korupcijos prevencijos veiksmų plano įgyvendinimo priemonių ataskaitą ir paviešina ją Savivaldybės interneto svetainėje.

42. Savivaldybės institucijos, juridiniai ir fiziniai asmenys, bendruomenės, nevyriausybinių organizacijų atstovai pasiūlymus dėl Plano keitimo ir (ar) papildymo gali teikti Savivaldybės administracijos direktoriui, Antikorupcijos komisijai, asmeniui, atsakingam už korupcijai atsparios aplinkos kūrimą, ar kitiems už Plano įgyvendinimą atsakingiems subjektams žodžiu, raštu, elektroniniu paštu, pranešimo kanalu. Plano papildymo ir pasiūlymų aptarimą inicijuoja už korupcijai atsparios aplinkos kūrimą atsakingas asmuo.

43. Planas gali būti keičiamas ar papildomas atsižvelgiant į antikorupcinių teisės aktų pakeitimus, Specialiųjų tyrimų tarnybos ir kitų kompetentingų institucijų rekomendacijas, metinę Antikorupcijos komisijos veiklos ataskaitą, sociologinių tyrimų rezultatus, anketų korupcijos tolerancijos indeksui nustatyti rezultatus, Savivaldybės institucijų, juridinių ir fizinių asmenų, bendruomenių, nevyriausybinių organizacijų atstovų pasiūlymus ir kitą reikšmingą informaciją.

44. Planas gali būti peržiūrimas iki einamųjų metų IV ketvirčio pabaigos. Planas keičiamas ar papildomas Savivaldybės administracijos direktoriaus įsakymu. Savivaldybės administracijos direktoriaus įsakymu Planas gali būti atnaujinamas anksčiau, nei numatyta šiame punkte.

45. Planas finansuojamas iš Savivaldybės biudžeto asignavimų ir kitų finansavimo šaltinių. Prireikus atskiroms korupcijos prevencijos priemonėms įgyvendinti gali būti numatytas papildomas finansavimas.

46. Už Plano ir Priemonių įgyvendinimą paskirti atsakingi asmenys, nesilaikantys Plano nustatytų reikalavimų, atsako pagal galiojančius Lietuvos Respublikos teisės aktus.

47. Planas skelbiamas Savivaldybės interneto svetainės ([www.panrs.lt](http://www.panrs.lt)) skiltyje „Korupcijos prevencija“, Teisės aktų registre. Taip pat šioje skiltyje skelbiama informacija apie Plano įgyvendinimą.

\_\_\_\_\_\_\_\_\_\_\_\_\_\_\_\_\_\_\_\_\_